Simon Schama

Simon Schama (* 13. február 1943, Londýn) je britský profesor histórie a dejín umenia, ako aj príležitostný novinár. Známy sa stal najmä účinkovaním v dokumentárnom cykle A History of Britain z produkcie spoločnosti BBC.

Životopis 
Narodil sa do židovskej rodiny. Otec Arthur Schama pochádza z rodiny sefardských Židov s koreňmi v súčasnom Turecku a matka Gertie Steinbergová z aškenázskej židovskej rodiny s pôvodom v Kaunase, v súčasnej Litve. Históriu študoval na Christ′s College univerzity v Cambridge a ukončil ju v roku 1966 s červeným diplomom. Na materskej univerzite ostal aj pracovať. V roku 1980 prijal miesto na Harvardovej univerzite. Od roku 1995 pracoval pre magazín The New Yorker ako kultúrny kritik. Napokon pôsobil na Kolumbijskej univerzite v New Yorku.

Vo svojom výskume sa zameriava na dejiny Nizozemských provincií (dnešného Holandska) na prelome 18. a 19. storočia, na dejiny Veľkej francúzskej revolúcie, na biografie významných historických postáv alebo na premenu krajiny ľudskou činnosťou. Komerčný úspech mu priniesla najmä jeho biografia o dvoch holandských umelcoch Rembrandtovi van Rijnovi a Peterovi Paulovi Rubensovi (s názvom: Rembrandt´s Eye). Oveľa ynámejším sa ale stal vďaka účinkovaniu v 15-dielnej dokumentárnej sérii s názvom A History of Britain, v ktorej divákom osobne priblížil dejiny Britských ostrovov v období od praveku až po rok 1965. Televízny dokument bol neskôr prevedený aj do knižnej podoby (tri zväzky publikované v rokoch 20002002).

Od roku 2006 sa spolupodieľal na vytvorení ďalších úspešných dokumentárnych cyklov o dejinách, ktoré produkovala BBC: osemdielnej série o dejinách a význame umenia (s názvom Simon Schama´s Power of Art, 2006), päťdielnej série Príbeh Židov (The Story of the Jews, 2013) a najnovšie dokumentu Tvár Británie (The Face of Britain by Simon Schama; päť častí, 2015).

Ocenenia 
S. Schama získal za svoje knihy niekoľko ocenení. Už jeho prvá vedecká monografia Patriots and Liberators: Revolution in the Netherlands 17801813 získala v roku 1977 Wolfsonovu cenu za históriu (Wolfson History Prize). Jeho kniha The Embarrassment of Riches sa dostala v roku 1987 medzi najlepšie knihy roka, ktoré odporúčal denník The New York Times (Best Books of the Year). Rovnakú cenu získala v roku 1989 jeho kniha Občania: Kronika francúzskej revolúcie (v origináli: Citizens: A Chronicle of the French Revolution).

Monografie 
 Patriots and Liberators: Revolution in the Netherlands 17801813 (1977)
 Two Rothschilds and the Land of Israel (1978)
 The Embarrassment of Riches: An Interpretation of Dutch Culture in the Golden Age (1987)
 Citizens: A Chronicle of the French Revolution (1989); český preklad: Občané : Kronika Francouzské revoluce. Praha 2004
 Dead Certainties: Unwarranted Speculations (1991)
 Landscape and Memory (1995); český preklad: Krajina a paměť. Praha : Argo – Dokořán, 2007. 704 s. (recenzia on-line)
 Rembrandt's Eyes (1999)
 A History of Britain Vol. I (2000)
 A History of Britain Vol. II (2001)
 A History of Britain Vol. III (2002)
 Hang Ups: Essays on Art (2005)
 Rough Crossings (2005)
 Simon Schama's Power of Art (2006)
 The American Future: A History (2009)
 Scribble, Scribble, Scribble: Writing on Politics, Ice Cream, Churchill and My Mother (2011)
 The Story of the Jews, Volume I: Finding the Words, 1000 BCE-1492 CE (2013)
 The Face of Britain: The Nation through Its Portraits (2015; recenzia v novinách The Guardian on-line)

Britskí historici
Osobnosti z Londýna
Commanders of the Order of the British Empire
Historici židovského pôvodu
Historici umenia